b'\n_START_ARTICLE_\nHumanoidrobot\n_START_PARAGRAPH_\nHumanoidrobot on robot, kelle v\xc3\xa4limus imiteerib inimese kehakuju ja k\xc3\xa4itumine imiteerib inimese k\xc3\xa4itumist._NEWLINE_Tavaliselt on humanoidrobotitel pea, kaks k\xc3\xa4tt ja jalga ning rindkere, mis neid k\xc3\xb5iki \xc3\xbchendab, kuid on ka roboteid, millel on jalgade asemel rattad v\xc3\xb5i puudub alakeha hoopiski. Humanoidrobotite ehitamise \xc3\xbcks p\xc3\xb5hjuseid seisneb asjaolus, et peaaegu k\xc3\xb5ik inimese loodud t\xc3\xb6\xc3\xb6riistad ja -ruumid on loodud inimeste vajadusi ja m\xc3\xb5\xc3\xb5tmeid silmas pidades ning seet\xc3\xb5ttu on olemas vajadus nende t\xc3\xb6\xc3\xb6riistadega ja -ruumidega t\xc3\xb6\xc3\xb6tada oskavate robotite j\xc3\xa4rele. Lisaks kasutatakse neid eksperimentaalsetel ja teaduslikel p\xc3\xb5hjustel, et arendada robootikas kahel jalal liikumist v\xc3\xb5i et t\xc3\xb6\xc3\xb6tada v\xc3\xa4lja paremaid tehisj\xc3\xa4semeid inimestele.\n_START_SECTION_\nAjalugu\n_START_PARAGRAPH_\n1920. aastal tutvustas t\xc5\xa1ehhi kirjanik Karel \xc4\x8capek oma n\xc3\xa4idendis "R.U.R." maailmale m\xc3\xb5istet "robot", mis tuleneb t\xc5\xa1ehhikeelsest s\xc3\xb5nast robota ja t\xc3\xa4hendab otset\xc3\xb5lkes orjat\xc3\xb6\xc3\xb6d._NEWLINE_1942. aastal s\xc3\xb5nastas ulmekirjanik Isaac Asimov robootika kolm seadust ja nende kaudu muutus s\xc3\xb5na "robootika" \xc3\xbcldtunnustatud nimetuseks robotitega tegelevale teadusele._NEWLINE_1948. aastal s\xc3\xb5nastas Norbert Wiener k\xc3\xbcberneetika printsiibid, millest said alustalad praktilisele robootikale._NEWLINE_1973. aastal valmis esimene humanoidrobot WABOT-1, mille ehitasid jaapani teadlased Waseda \xc3\x9clikoolist. Tal olid kontrollitavad liigesed, n\xc3\xa4gemiss\xc3\xbcsteem ja k\xc3\xb5nes\xc3\xbcsteem. Ta suutis k\xc3\xb5ndida, pidada kasutajaga vestlust jaapani keeles ning \xc3\xb6elda objektide kaugust ja suunda tema suhtes. Lisaks suutis ta k\xc3\xa4tega haarata esemeid ning neid viia \xc3\xbchest kohast teise. Teadlased hindasid, et WABOT-1 vaimsed v\xc3\xb5imed on v\xc3\xb5rreldavad pooleteiseaastase lapse v\xc3\xb5imetega._NEWLINE_1985 \xe2\x80\x93 WHL-11 (Waseda Hitachi Leg 11) (Jaapan) oli kahejalgne robot, milles kasutati ajuna juba arvutit ja ta suutis k\xc3\xb5ndida tasasel pinnal. \xc3\x9che sammu tegemiseks kulus 13 sekundit. WHL-11 suutis lisaks \xc3\xbcmber p\xc3\xb6\xc3\xb6rata. Samal aastal valmis Waseda \xc3\x9clikoolis j\xc3\xa4rjekordne muusikarobot \xe2\x80\x93 WASUBOT, kes m\xc3\xa4ngis koos NHK s\xc3\xbcmfooniaorkestriga Johann Sebastian Bachi "Aariat" 3. s\xc3\xbcidist rahvusvahelisel teaduse- ja tehnoloogian\xc3\xa4itusel._NEWLINE_1986. aastal tuli Honda v\xc3\xa4lja oma esimese humanoidrobotiga E0, mis oli esimene robot nende E-seeriast. Kokku valmis neid aastaks 1996 kuus t\xc3\xbckki. Viimane kandis nimetust E6._NEWLINE_1989. aastal arendas Battelle Pacific Northwest Laboratories USA armeele t\xc3\xa4issuuruses inimkujulise roboti Manny, kes k\xc3\xb5ndimise asemel suutis vaid roomata. Tal oli tehislik hingamisteede s\xc3\xbcsteem, mis simuleeris hingamist ja higistamist._NEWLINE_1993.\xe2\x80\x931997. aastal valmis Honda P1: Honda esimene inimese \xc3\xbclakehaga varustatud humanoidroboti protot\xc3\xbc\xc3\xbcp, mis kasvas v\xc3\xa4lja E-seeria robotitest. P1-ga paralleelselt t\xc3\xb6\xc3\xb6tati v\xc3\xa4lja P2 (1993\xe2\x80\x931997) ja P3 (1993\xe2\x80\x931997)._NEWLINE_2000. aastal tuli Honda v\xc3\xa4lja oma 11. kahejalgse robotiga \xe2\x80\x93 ASIMOga, kes suutis trepist \xc3\xbcles k\xc3\xb5ndida._NEWLINE_2001. aastal teatas Sony oma plaanist hakata tootma laiatarbe-meelelahutusrobotit Sony Dream Robot. 2003. aastal nimetati ta \xc3\xbcmber QRIOks. QRIO on Guinnessi rekordite raamatus sees kui maailma esimene jooksev robot. See suutis joosta kiirusega kuni 23\xc2\xa0cm/s. 2006. aastal eelarve k\xc3\xa4rbete t\xc3\xb5ttu l\xc3\xb5petas Sony QRIO ja paljude teiste \xe2\x80\x93 sealhulgas AIBO \xe2\x80\x93 robotite arenduse ja tootmise._NEWLINE_2001. aastal tuli ka Fujitsu Automation turule oma laiatarbe-humanoidrobotiga, mille nimi oli HOAP-1. Sellele j\xc3\xa4rgnesid HOAP-2 2003. aastal ja HOAP-3 2005. aastal. Kuna HOAP-seeria robotit olid siiski v\xc3\xb5rdlemisi kallid, m\xc3\xbc\xc3\xbcdi neid kokku Fujitsu teatel umbes 70 t\xc3\xbckki._NEWLINE_2003. aasta rahvusvahelisel robotimessil Tokyos tutvustati maailmale Osaka \xc3\x9clikooli ja Kokoro Company Ltd. \xc3\xbchist\xc3\xb6\xc3\xb6s valminud Actroidi \xe2\x80\x93 silikoonist "nahaga" robotit, kes n\xc3\xa4eb inimesesarnane v\xc3\xa4lja. Actroidi v\xc3\xa4limus sarnanes noore aasia p\xc3\xa4ritolu naise v\xc3\xa4limusega._NEWLINE_2005. aastal tutvustas Mitsubishi Heavy Industries oma kollast humanoidrobotit vanuritele. Roboti nimi on Wakamaru ja selle eesm\xc3\xa4rk on pakkuda vanuritele seltsi, tuletada neile meelde, et nad regulaarselt ja \xc3\xb5igeaegselt v\xc3\xb5taksid oma ravimeid ning helistada h\xc3\xa4daabinumbrile, kui robotile tundub, et tema omanikuga ei ole k\xc3\xb5ik p\xc3\xa4ris korras. Veebikaamera Wakamaru sees lubab arstidel ja perekonnaliikmetel hoida vanuril silma peal._NEWLINE_2005. aastal tutvustas Aldebaran Robotics esimest korda oma avatud l\xc3\xa4htekoodiga humanoidrobotit Nao, mida t\xc3\xa4nap\xc3\xa4eval kasutatakse v\xc3\xa4ga laialdaselt \xc3\xbclikoolides teadus- ja \xc3\xb5ppet\xc3\xb6\xc3\xb6s. Eestis kasutatakse Naod TT\xc3\x9c arvutiteaduse instituudis ja T\xc3\x9c tehnoloogiainstituudis._NEWLINE_2006. aastal sai valmis PAL Robotics oma esimese roboti REEM-A. Tegu on kahejalgse humanoidrobotiga, kes m\xc3\xa4ngib malet, kasutades selleks Hydra malemootorit. Lisaks oskab REEM-A kahel jalal k\xc3\xb5ndida ja inimese k\xc3\xb5net s\xc3\xbcnteesida ning sellele vastata._NEWLINE_2007. aastal tutvustas Vietnami robootikafirma TOSY robotit TOPIO, kes on suuteline m\xc3\xa4ngima inimese vastu lauatennist._NEWLINE_2010. aastal sai valmis Robonaut 2, mis on NASA ja General Motorsi koost\xc3\xb6\xc3\xb6s valminud humanoidrobot, mille eesm\xc3\xa4rgiks on abistada inimastronaute nende t\xc3\xb6\xc3\xb6s. Ta on ehitatud nii, et ta suudaks kasutada astronautide t\xc3\xb6\xc3\xb6riistu ja t\xc3\xb6\xc3\xb6tada sarnases keskkonnas. Robonaut 2 saadeti Rahvusvahelisse kosmosejaama 24. veebruaril 2011 kosmoselennukil Discovery._NEWLINE_2010. aastal demonstreerisid Jaapani rahvusliku arenenud t\xc3\xb6\xc3\xb6stusliku teaduse ja tehnoloogia instituudi humanoidrobotit HRP-4C laulmas ja tantsimas koos inimtantsijatega.\n_START_SECTION_\nSensorid\n_START_PARAGRAPH_\nSensor ehk tajur on seade, mille abil robot saab informatsiooni teda \xc3\xbcmbritseva keskkonna kohta. Sensorid v\xc3\xb5imaldavad robotitel n\xc3\xa4ha, tunda puudutust, kuulda ja reageerida vastavalt saadud informatsioonile. Need oskused v\xc3\xb5imaldavad robotites kasutada keerulisi algoritme, mis vajavad pidevat tagasisidet robotit \xc3\xbcmbritsevast keskkonnast._NEWLINE_Robotid kasutavad \xc3\xbcmbritseva maailma n\xc3\xa4gemiseks kaamerat, sonarit v\xc3\xb5i laserit. Kindlate objektide tajumiseks kaameraga kasutatakse videot\xc3\xb6\xc3\xb6tlustarkvara. Kaamerast saadud pilti v\xc3\xb5rreldakse ideaalse kujutlusega, millele lisatakse teatud m\xc3\xa4\xc3\xa4ramatuse piirid. Kui pilt mahub piiridesse, siis v\xc3\xb5ib robot eeldada, et tegemist on otsitava esemega._NEWLINE_Kuulmise jaoks kasutavad robotid mikrofoni, saadud signaali m\xc3\xbcrast puhastamiseks kasutatakse digitaalset signaalit\xc3\xb6\xc3\xb6tlust ja selle s\xc3\xbcnteesimiseks k\xc3\xb5netuvastustarkvara.\n_START_SECTION_\nAldebaran Nao\n_START_PARAGRAPH_\nAldebaran Nao on programmeeritav, 58\xc2\xa0cm pikk humanoidrobot, mida arendab Prantsusmaa firma Aldebaran Robotics. Naod on arendatud alates 2004. aastast kui k\xc3\xa4ivitati projekt Nao. 2007. aastal vahetas Nao v\xc3\xa4lja Sony Aibo robotkoera jalgpallurina v\xc3\xb5istlusel Robocup Standard Platform League. Robocupi eesm\xc3\xa4rgiks on arendada robotite jalgpall sellisele tasemele, et aastal 2050 alistada robotite abiga parim inimestest koosnev v\xc3\xb5istkond.\n_START_SECTION_\nASIMO\n_START_PARAGRAPH_\nASIMO (Advanced Step in Innovative Mobility) on Honda loodud ja edasi arendatud humanoidrobot, mida tutvustati maailmale 2000. aasta oktoobris. ASIMO loodi eesm\xc3\xa4rgiga, et temast saaks tulevikus multifunktsionaalne abiline inimestele. Asimol on olnud 3 suuremat uuendust: 2002. aastal sai ASIMO uut tehisintellekti sisaldava tarkvara, mis v\xc3\xb5imaldas tal liikuda vastavalt teda \xc3\xbcmbritsevate inimeste osutustele. Ta sai ka n\xc3\xa4otuvastustarkvara ja h\xc3\xa4\xc3\xa4letuvastustarkvara. 2005. aastal sai ASIMO juurde oskuse kanda k\xc3\xa4es asju ja liigutada neid \xc3\xbchest kohast teise. Lisaks oskas ASIMO suruda inimesega k\xc3\xa4tt, lugedes enne inimese liigutustelt v\xc3\xa4lja, et temaga soovitakse k\xc3\xa4tt suruda ja k\xc3\xb5ndida inimesega samas tempos, samal ajal temast k\xc3\xa4est kinni hoides. 2007. aasta ASIMO oskab juba koos teiste ASIMOtega koost\xc3\xb6\xc3\xb6d teha, vahetades juhtmevaba v\xc3\xb5rgu kaudu s\xc3\xb5numeid. Lisaks oskab ta lasta m\xc3\xb6\xc3\xb6da l\xc3\xa4heneva inimese ja ka minna iseseisvalt laadimispunkti, kui ta aku hakkab t\xc3\xbchjenema. 2011. aasta ASIMO aku peab vastu 1 tunni jooksmist ja k\xc3\xb5ndimist, ta on 6\xc2\xa0kg kergem ja saab joosta kiirusega kuni 9\xc2\xa0km/h (2005. aasta mudel sai joosta kiirusega kuni 6\xc2\xa0km/h).'